റെയില്വേയെ തെറ്റിദ്ധരിപ്പിക്കാനെന്ന് ആരോപിച്ച് സമരസമിതി പത്തനംതിട്ട: സ്ഥലമെടുപ്പിനുള്ള സര്ക്കാര് നീക്കം കേന്ദ്ര റെയില്വേ മന്ത്രാലയത്തെ തെറ്റിദ്ധരിപ്പിക്കാനുള്ള നടപടിയാണെന്ന് സില്വര് ലൈന് വിരുദ്ധ സമരസമിതിയുടെ ആരോപണം.പദ്ധതി സംബന്ധിച്ചുള്ള പാരിസ്ഥിതിക പഠനം തുടങ്ങിയിട്ടില്ല. പഠനം നടത്തിയ ശേഷം എസ്റ്റിമേറ്റ് പുതുക്കേണ്ടിവരും. സാമൂഹിക ആഘാത പഠനവും നടക്കേണ്ടതുണ്ട്. പദ്ധതിയുടെ രൂപരേഖയില് സമഗ്രമാറ്റം ആവശ്യമാണെന്ന് കെറെയില് അധികൃതരോട് ദക്ഷിണ റെയില്വേ ആവശ്യപ്പെട്ടിരുന്നു. ഇതിന് പരിഹാരം കാണാതെ പദ്ധതിക്കു കേന്ദ്ര അംഗീകാരം ലഭിക്കില്ല. ബജറ്റില് വകകൊള്ളിച്ചിട്ടില്ലാത്ത പദ്ധതിയായതിനാല് കേന്ദ്രത്തിന് ഇതേപ്പറ്റി സമഗ്ര വിശദീകരണം നല്കാന് സംസ്ഥാനത്തിനു കഴിഞ്ഞിട്ടില്ല. ഇതിനായി കഴിഞ്ഞ ദിവസം ഡല്ഹിക്ക് പോയ കെറെയില് ഉന്നതര് ആരേയും കാണാതെ മടങ്ങിയെത്തിയെന്നും ആക്ഷേപമുണ്ട്. നടപടികള് ഏറെ ശേഷിക്കുകയാണെങ്കിലും കാലേകൂട്ടി സര്വേ നടത്താന് സംസ്ഥാന സര്ക്കാര് ശ്രമിക്കുന്നത് പദ്ധതിയുമായി ഏറെ മുന്നോട്ടുപോയെന്ന് വരുത്തിത്തീര്ക്കാനായാണെന്നും സമരസമിതി പറഞ്ഞു.